Α.Ο. Χαϊδαρίου

Ο Αθλητικός Όμιλος Χαϊδαρίου είναι αθλητικό σωματείο που δραστηριοποιείται στο άθλημα του ποδοσφαίρου. Εδρεύει στο Χαϊδάρι στην Αθήνα και επίσημο έτος ίδρυσής του είναι το 1937. Από την σεζόν 2023-24 θα αγωνίζεται στην Γ΄ Εθνική επιστρέφοντας στις εθνικές κατηγορίες μετά από 12 χρόνια, με έδρα το δημοτικό γήπεδο Χαϊδαρίου «Τάκης Χαραλαμπίδης» χωρητικότητας 600 θεατών.

 Ο Αθλητικός Όμιλος Χαϊδαρίου ιδρύθηκε το 1937 και τα πρώτα χρώματα της ομάδας ήταν το κίτρινο και το μαύρο, τα οποία αντικαταστάθηκαν περίπου 40 χρόνια αργότερα από το μπλε και το κόκκινο. Το 1958 ο Α.Ο. Χαϊδαρίου αγωνίστηκε για πρώτη φορά στο πρωτάθλημα της Ε.Π.Σ. Αθηνών. Στις αρχές τις δεκαετίας του 1980 κατασκευάστηκε το πρώτο γήπεδο του Α.Ο. Χαϊδαρίου το γήπεδο «Σιδηρόπουλου» στην Ιερά Οδό. Το 1986 η ομάδα του Χαϊδαρίου ανέβηκε για πρώτη φορά στη Δ΄ Εθνική, ενώ το 1990 κατέκτησε το πρωτάθλημα και ανέβηκε για πρώτη φορά στη Γ΄ Εθνική. Στην Γ΄ Εθνική αγωνίστηκε για 6 χρονιές, χάνοντας την άνοδο στην Β΄ Εθνική για 2 βαθμούς το 1992. Το 1993 αγωνίστηκε για πρώτη φορά στο νεόκτιστο δημοτικό στάδιο στο Δάσος Χαϊδαρίου. Το 1996 υποβιβάστηκε από την Γ΄ Εθνική και εν συνεχεία αγωνίστηκε στην Δ΄ Εθνική. Το 2003 υπήρξε φιναλίστ του Κυπέλλου Ε.Π.Σ. Αθηνών με αντίπαλο τον κυπελλούχο Ηλυσιακό. Το 2004 κατέκτησε το πρωτάθλημα του 8ου ομίλου της Δ΄ Εθνικής και κέρδισε την επάνοδο στην Γ΄ Εθνική, ενώ την ίδια χρονιά κατέκτησε το Κύπελλο Ε.Π.Σ. Αθηνών, νικώντας στον τελικό τον Α.Σ. Σούρμενα αλλά και το Κύπελλο Ελλάδας ερασιτεχνών, νικώντας στον τελικό τον Αιολικό Μυτιλήνης. Με την επιστροφή του στην Γ΄ Εθνική, το 2005 τερμάτισε στη 2η θέση και ως δευτεραθλητής κέρδισε την πολυπόθητη άνοδο στην Β΄ Εθνική. Στο πρωτάθλημα της Β΄ Εθνικής αγωνίστηκε τρεις συνεχόμενες περιόδους και πιο συγκεκριμένα τις σεζόν 2005-06, 2006-07 και 2007-08. Στις 9 Νοεμβρίου του 2006, ο Α.Ο. Χαϊδαρίου πέτυχε τη σπουδαιότερη νίκη της ιστορίας του, καθώς επικράτησε της ΑΕΚ, στο γήπεδο Σταύρος Μαυροθαλασσίτης, για την φάση των 32 του Κυπέλλου Ελλάδας της περιόδου 2006-07, με 5-4 στη διαδικασία των πέναλτι. Στην επόμενη φάση του Κυπέλλου Ελλάδας το Χαϊδάρι αναμετρήθηκε με τον κάτοχο του τροπαίου, Ολυμπιακό και γνώρισε την ήττα με 3-1. Σε εκείνον τον αγώνα οι "κυανέρυθροι" είχαν προηγηθεί με τον Νικήτα Τουρνά στο 5' όμως στη συνέχεια δέχτηκαν τρία γκολ από τους Χάρη Παππά, Φέλιξ Μπόρχα και Γιάννη Οκκά. Το 2008 ο Α.Ο. Χαϊδαρίου υποβιβάστηκε στη Γ’ Εθνική κατηγορία, το 2010 υποβιβάστηκε στο περιφερειακό Πρωτάθλημα και από το 2011 η ομάδα αγωνίζεται στην Α’ κατηγορία της Ε.Π.Σ.Α. Το 2014 κατέκτησε το πρωτάθλημα του 1ου ομίλου της Α΄ Ε.Π.Σ.Α. και προκρίθηκε στο πρωτάθλημα πρωταθλητριών Ε.Π.Σ. μέσω του οποίου διεκδίκησε την άνοδο στην Γ΄ Εθνική, χωρίς όμως επιτυχία. 3 παρουσίες στην Β΄ Εθνική: 2005-06, 2006-07, 2007-08 9 παρουσίες στην Γ΄ Εθνική: 1990-91, 1991-92, 1992-93, 1993-94, 1994-95, 1995-96, 2004-05, 2008-09, 2009-10 13 παρουσίες στην Δ΄ Εθνική: 1986-87, 1987-88, 1988-89, 1989-90, 1996-97, 1997-98, 1998-99, 1999-00, 2000-01, 2001-02, 2002-03, 2003-04, 2010-11 2 Πρωταθλήματα Δ΄ Εθνικής: 1989-90 (6ος όμιλος) 2003-04 (8ος όμιλος) 3 Πρωταθλήματα Α΄ Ε.Π.Σ. Αθηνών: 1985-86 (2ος Όμιλος) 2013-14 (1ος όμιλος) 2022-23 (1ος Όμιλος) 1 Πρωτάθλημα Β΄ Ε.Π.Σ. Αθηνών: 1975-76 (1ος όμιλος) 1 Κύπελλο Ελλάδας ερασιτεχνών: 2004 1 Κύπελλο Ε.Π.Σ. Αθηνών: 2004 Φιναλίστ Κυπέλλου Ε.Π.Σ. Αθηνών: 2003 Ο Σύνδεσμος Φίλων Α.Ο. Χαϊδαρίου West Siders έχει 600 εγγεγραμμένα μέλη . Κατάλογος ποδοσφαιρικών ομάδων Αττικής Επίσημος ιστότοπος Σελίδα στην ΕΠΣΑ